**נוגה ויזל** (נולדה ב-21 באוקטובר 1969) היא סנגורית פלילית המייצגת חשודים ונאשמים בעבירות מין. אלופת ישראל (1983 ו-1985) ושיאנית ישראל (1983–1988) בשחייה בעברה; התמחתה בסגנון חזה ומעורב אישי.

ביוגרפיה
--------

ויזל נולדה בקריית שמונה וגדלה ברחובות. בגיל 10 החלה לשחות בקבוצת השחייה של מרכז וייסגל בהדרכתו של מאי רז ואחר כך בהדרכתו של נלו בילדרמן. בגיל 15 עברה לקיבוץ רמת דוד על מנת להתאמן בהפועל עמק יזרעאל בהדרכתו של נח רם ושם למדה בבית ספר העל יסודי "העמק המערבי" שבקיבוץ יפעת.

בהיותה מתבגרת, אביה הואשם בלקיחת שוחד וויזל הייתה עדה לחיפוש שנעשה בביתם. בשנת 1984, בעקבות האשמות בדבר עבירות מין שביצע לכאורה בשחייניות, התאבד מאמן השחייה של ויזל בטרם החל משפטו. אירועים אלו הטביעו בה את חותמם.

ויזל למדה משפטים באוניברסיטת סאסקס שבברייטון, אנגליה. סיימה את לימודיה בשנת 1997 וקיבלה רישיון לעריכת דין בשנת 1998. היא התמחתה בבית משפט השלום בבאר שבע אצל השופט עודד אליגון, ועבדה כחוקרת במחלק ההונאה במחוז ירושלים וכפרקליטה במחלקת התביעות של משטרת ישראל כ-6 שנים.

במאי 2005 ויזל פוטרה מהמשטרה; היא פנתה לבג"ץ בטענה שהמניעים לפיטוריה לא היו עניינים, אך בג"ץ קבע כי "בניגוד לטענת העותרת, הטיפול בתלונות הרבות שהגישה במהלך השנים כנגד עמיתיה ומפקדיה ביחידות השונות לא יצר משקעים כנגדה בקרב אנשי מח"ש, ולכל היותר הועלה חשש כי העותרת נוטה להגיש תלונות ללא הצדקה."

בשנת 2005 הקימה משרד לעריכת דין המתמחה במשפט פלילי, עבירות מין ואלימות במשפחה.

ויזל מתגוררת ברחובות.

הישגיה בספורט
-------------

### 1981

באליפות ישראל בשחייה שנערכה במכון וינגייט בסוף חודש אוגוסט 1981 בהיותה רק בת 12 זכתה ויזל בשתי מדליות ארד, במשחה ל-100 מטר חזה בתוצאה של 1:22.24 דקות, אחרי רבקה פרידלנדר ממכבי קריית אונו 1:19.31 דקות, ותמי מוניוז מהפועל מטה יהודה (1:20.40 דקות) ובמשחה ל-200 מטר חזה בתוצאה של 2:54.60 דקות, אחרי מוניוז (2:49.40 דקות) ופרידלנדר (2:51.46 דקות).

### 1982

באליפות ישראל בשחייה שנערכה בווינגייט בסוף אוגוסט 1982, בגיל 13, זכתה ויזל בשתי מדליות כסף, במשחה ל-100 מטר חזה בתוצאה של 1:18.88 דקות, 3 מאיות השנייה בלבד אחרי רבקה פרידלנדר שקבעה שיא ישראלי חדש של 1:18.85 דקות ולפני תמי מוניוז וענת עדות (1:21.53 דקות) ובמשחה ל-200 מטר חזה בתוצאה של 2:50.12 דקות, שוב אחרי פרידלנדר שקבעה שיא ישראלי חדש של 2:47.35 דקות ולפני שרון דרום (2:55.72 דקות).

### 1983

#### שיאנית ישראל

באליפות החורף של ישראל בשחייה שנערכה בבריכת הטכניון בחיפה במרץ 1983 בהיותה רק בת 13 שנים ו-5 חודשים זכתה ויזל במדליית זהב במשחה ל-100 מטר חזה בשיא ישראלי חדש של 1:17.20 דקות, ובכך הייתה לשחיינית הישראלית הראשונה ששחתה משחה זה מתחת ל-1:18 דקות. שיא זה היה היחידי שנקבע באליפות זו.

#### כינוס הפועל ה-12

בתחרויות השחייה של כינוס הפועל ה-12 שנערכו בבריכת השחייה של אוניברסיטת תל אביב במאי אותה שנה, בהשתתפות טובי הספורטאים בעולם כהכנה לאולימפיאדה סיימה ויזל במקום רביעי במשחה שליחות 4x100 מטר מעורב, ביחד עם ליאור בירקאן, הדר רובינשטיין ורותם גרטל בתוצאה של 4:40.34 דקות ופעמיים במקום השביעי, במשחה ל-100 מטר חזה בתוצאה של 1:18.17 דקות ובמשחה ל-200 מטר חזה 2:48.58 דקות, ראשונה מבין השחייניות הישראליות.

בתחרות שמונה האומות, בשחייה שנערכה בטנריפה, ספרד ביולי אותה שנה סיימה ויזל במקום השביעי במשחה ל-200 מטר חזה בשיא ישראלי חדש של 2:46.76 דקות, שיפור לשיאה של פרידלנדר שעמד על 2:47.35 דקות. שיא זה החזיק מעמד כ-5 שנים ונשבר על ידי אירית אפרתי (2:45.89 דקות). במקום השמיני במשחה ל-100 מטר חזה בתוצאה של 1:17.98 דקות ובמקום השמיני במשחה שליחות 4x100 מטר מעורב בשיא ישראלי חדש של 4:39.12 דקות, ביחד עם ליאור בירקאן, הדר רובינשטיין ורותם גרטל.

#### אלופת ישראל

באליפות ישראל בשחייה שנערכה בווינגייט בסוף אוגוסט אותה שנה זכתה ויזל ב-4 מדליות. שתי מדליות זהב, במשחה ל-100 מטר חזה בתוצאה של 1:19.09 דקות, לפני רותם פורת מהפועל בני שמעון (1:22.12 דקות) ומירב גת מהפועל וייסגל (1:23.51 דקות) ובמשחה ל-200 מטר חזה בתוצאה של 2:52.75 דקות, לפני רותם פורת (2:59.20 דקות) ודליה ארבלי מהפועל ימק"א ירושלים (3:00.20 דקות). שתי מדליות כסף, במשחה ל-200 מטר מעורב אישי בשיא ישראלי חדש לגילאי 14 של 2:33.77 דקות, אחרי בירקאן (2:32.69 דקות) ולפני ענת עדות הפועל גש"ם (2:36.14 דקות) ובמשחה ל-400 מטר מעורב אישי בתוצאה של 5:33.13 דקות, אחרי בירקאן (5:25.03 דקות) ולפני גליה פינצ'י מהפועל ימק"א ירושלים (5:39.28 דקות).

### 1984

באליפות ישראל בשחייה שנערכה בווינגייט בסוף חודש אוגוסט 1984 זכתה ויזל בשתי מדליות כסף, במשחה ל-100 מטר חזה בתוצאה של 1:21.61 דקות, אחרי רותם פורת (1:20.43 דקות) ולפני זוהר לבנסברג ובמשחה ל-200 מטר מעורב אישי בתוצאה של 2:35.20 דקות, אחרי הדר קליינמן שקבעה שיאים ישראלים חדשים לגילאי 14–18 של 2:30.56 דקות ולפני רותם פורת (2:36.27 דקות).

### 1985

באליפות ישראל בשחייה שנערכה בווינגייט בסוף אוגוסט 1985 זכתה ויזל ב-3 מדליות אישיות, 2 זהב ו-1 כסף. מדליות זהב במשחה ל-200 מטר מעורב אישי בתוצאה של 2:33.88 דקות, לפני עירית גלוסקינוס הפועל ימק"א (2:33.91 דקות) וזוהר לבנסברג הפועל גליל עליון (2:38.08 דקות) ובמשחה ל-400 מטר מעורב אישי בתוצאה של 5:30.04 דקות, לפני איריס קומן ממכבי נהריה (5.32.14 דקות) ויפעת שור ממכבי קריית אונו (5:34.73 דקות). מדליית כסף במשחה ל-200 מטר חזה, אחרי זוהר לבנסברג (2:53.43 דקות) ולפני אירית אפרתי.

#### ריכוז מדליות אישיות

| **אליפויות ישראל** |
| --- |
| שנה | 100 מטר חזה | 200 מטר חזה | 200 מטר מעורב אישי | 400 מטר מעורב אישי |
| 1981 |   1:22.24 דקות |   2:54.60 דקות |  |  |
| 1982 |   1:18.88 דקות |   2:50.12 דקות |  |  |
| 1983 |   1:19.09 דקות |   2:52.75 דקות |   2:33.77 דקות |   5:33.13 דקות |
| 1984 |   1:21.61 דקות |  |   2:35.20 דקות |  |
| 1985 |  |   |   2:33.88 דקות |   5:30.04 דקות |

עבודתה כסנגורית
---------------

### עמדותיה

ויזל היא סנגורית פלילית המתמחה בייצוג חשודים ונאשמים באונס ועבירות מין. היא אמרה על עבודתה ש"אני לא שואלת מה קרה באמת, אלא אם יש בחומר הראיות משהו שמעיד על חפותו. התפקיד שלי הוא למוטט את הראיות אחת לאחת ולהביא לזיכוי. [...] המצפון שלי נקי כי אני לא משתמשת בו בעבודה".

ויזל, המייצגת גם נאשמים בפדופיליה, תומכת בהורדת גיל ההסכמה וביטול סעיף יחסי המרות בחוק: "ארגוני הנשים חושבים שהם מחזקים את הנשים, אבל הם בעצם מחלישים אותן וגורמים להן להרגיש שהן קורבנות. מה הבעיה בזה שגבר בן 42 מקיים מגע מיני עם מישהי בת 16? אם היא רוצה בזה, מה לא בסדר?".

בנובמבר 2015 רחלי רוטנר פרסמה בפייסבוק כי ינון מגל הטריד אותה מינית. מגל פרש מתפקידו כיו"ר סיעת הבית היהודי ולאחר שפורסמו תלונות מצד נשים נוספות, התנצל והתפטר מכהונתו כחבר כנסת. בפברואר 2016 סגרה פרקליטות מחוז תל אביב את התיק נגדו. על כך ויזל אמרה ש"ינון מגל צריך לתבוע את רחלי רוטנר על מה שפרסמה נגדו בפייסבוק [...] הייתה כאן תלונת-שווא, אבל המשטרה מפחדת מהביקורת הציבורית" והוסיפה ש"דבר ראשון שאני אומרת ללקוחות שלי זה לא להודות".

ביולי 2016 הוגש כתב אישום בחשד לאונס של חיילת נגד אופק בוכריס. בדצמבר נחתם הסדר טיעון, שבמסגרתו מחקה הפרקליטות מכתב האישום את סעיף האונס ובוכריס הודה בהתנהגות שאינה הולמת ובבעילה אסורה בהסכמה. בריאיון לרדיו 103fm ויזל אמרה על עסקת הטיעון ש"אנשים מודים בעבירות שהם לא עשו רק מכיוון שהם נשברים מבחינה נפשית". על כך שהמתלוננת בפרשה יצאה דוברת אמת בבדיקת פוליגרף, ויזל אמרה ש"פוליגרף זה לא רלוונטי".

ביוני 2017, בכתבה שפורסמה בתוכנית זמן אמת, ויזל סיפרה על האופן בו היא חוקרת מתלוננות על עבירות מין:

> 
> "מי שמתלוננת על הדוכן, היא לא קיימת בעיני. היא בוכה, אני ממשיכה. אני חוקרת, אני יותר קשה, מערימה עוד יותר קשיים. וגם לא מאפשרת לה הפסקה. לא תהיה הפסקה. היא לא תצא לנוח, להתרענן... היא תישאר על הדוכן. אני רוצה שהיא תעיד ברצף. אם היא דוברת אמת, שתעיד, אחד אחרי אחד, בדיוק מה היה ואיך היה ושתיתן הסברים. איך בדיוק היה האונס, לכאורה."
> 
> 
> 
> 

בהמשך הוסיפה על עבודתה כסנגורית:

> 
> "ההרגשה להוציא מישהו שהוא אשם, זכאי - נפלאה. היו מקרים שחשבתי שנאשם ביצע את העברות, אבל מה שעניין אותי זה הלקוח. אז זה לא משנה, האמת לא חשובה במשפט. במשפט אין צדק, יש משפט.
> 
> 
> 
> 

באוקטובר 2018 משה ברקת, הממונה על שוק ההון, פיטר את הנהגת ששימשה את קודמתו בתפקיד מחשש לתלונות על הטרדה מינית. ויזל טענה בריאיון לערוץ 7 ש"מדובר בדרישה לגיטימית. גברים חיים בחרדות, הם לא יודעים איזה צעד הם יעשו, ומיד תוגש נגדם תלונה. הסיטואציה הזאת קוראת כתוצאה מהקמפיין של Me Too. גברים מבוהלים, הם חוששים שהם יהיו קורבן של תלונות שווא". היא הוסיפה שהקמפיין גרם ל"הרס ולחורבן של גברים" ושהיא ממליצה "לחשוב פעמיים לפני שמעסיקים אישה".

### תחקיר "הצנרת"

בנובמבר 2017, פורסמה בתוכנית הצנרת בהנחיית גיא לרר כתבה של מאיה נהור בשם "**האונס השלישי**" על ההתעמרות שעוברות נפגעות תקיפה מינית בבתי המשפט בזמן הגשת עדות. הכתבה עקבה אחר הסיפור של לירון תורג'מן, שנפלה קורבן לאונס קבוצתי בבסיס חצרים, וביקרה את טקטיקות החקירה של ויזל, שייצגה את אחד החיילים שהורשעו באונס. זו הכתבה הנצפית ביותר של "הצנרת" בפייסבוק לשנת 2018, עם למעלה ממיליון ציפיות.

בריאיון עם לרר שהופיע בכתבה, ויזל הגיבה על יחסה למתלוננת ואמרה "היא יכולה לבכות, היא יכולה לעשות הכל. המטרה זה למוטט אותה על הדוכן." לשאלתו האם היא מכבדת את המשפט בישראל, ויזל ענתה ש"כן. את בית הדין לא".

בהמשך הראיון, לאחר שלרר חשף את פיטוריה של ויזל מהמשטרה, היא טענה שפוטרה כיוון שהתלוננה על הטרדה מינית כנגד קצין ושהתיק נסגר מחוסר ראיות. לאחר שפוטרה הגישה בג"ץ שקבע "הועלה חשש כי העותרת נוטה להגיש תלונות ללא הצדקה". כשלרר שאל אותה על תלונה אחרת שהגישה נגד תת-ניצב יואב סגלוביץ, ויזל לא זכרה פרטים אלמנטריים. העיתונאי עינב שיף כתב על הראיון:

> 
> התרגיל של לרר עירער את שיווי משקלה של ויזל. היא התפתלה, גימגמה וניסתה לקושש הפוגה באמצעות הליכה לתיקה ושליפת מסמך. וכך, כמה דקות בלבד של לחץ הנחילו מסר פשוט: אם פרקליטה מנוסה ומיומנת תקשורתית כמו ויזל כמעט מאבדת את הלשון כשמוטחות בה האשמות אישיות קשות, נותר רק לדמיין מה קורה לנשים שעברו טראומה כה איומה מול דמויות אגרסיביות כמותה. במילים אחרות: גיא לרר עשה לעו"ד נוגה ויזל — את הנוגה ויזל.
> 
> 
> 
> 

ב-25 בדצמבר 2017 ויזל הוציאה צו הרחקה נגד לרר בעקבות תלונה שהגישה במשטרה על מסע הסתה שלטענתה מתנהל נגדה בתוכנית שלו: "לרר משתמש בדברים שאמרתי וחותך אותם, וכשהיו עליי ביקורות טובות הוא נמנע מלהציג אותן בשידור. הוא מצייר אותי כמפלצת. ב-31 בדצמבר צו ההרחקה בוטל.

ב-13 באוגוסט 2018, ויזל פרסמה פוסט בפייסבוק בעקבות פרסום הכתבה בצנרת, בו נכתב: "גיא לרר הוא הפרצוף המכוער של התקשורת החדשה. אפס אינטגריטי מקצועי. אדם שמנצל את כוחו התקשורתי כדי לחסל אנשים. שעשה ביודעין שימוש מזוהם בעבריינית ומתלוננת שווא וסייע לה במהלכי הסחיטה שלה".

ב-21 באוגוסט 2018 ויזל התראיינה שנית אצל לרר בתוכנית "הצנרת" בעקבות ההפסד בערעור בפרשת "האונס בחצרים". ויזל אמרה שפסק הדין לא חלוּט, שהלקוח שלה לא ביצע את העברות המיוחסות לו (על אף שהורשע בשתי ערכאות והפסיד בערעור) ושבכוונתה להגיש ערעור לעליון; בנוסף, היא כינתה את סדרת הכתבות שפורסמה בתוכנית "פייק ניוז" וטענה שלרר שידל את תורג'מן להגיש נגדה תלונה בלשכת עורכי הדין בישראל.

ב-24 ביוני 2019, ועדת האתיקה של לשכת עורכי הדין גנזה את התלונה של תורג'מן מחוסר ראיות, אך הוסיפה כי "אין בהחלטה זו כדי להצביע שהוועדה מעדיפה את גרסת עו"ד ויזל על גרסתך [...] וועדת האתיקה בדעה כי ההתבטאויות מושא תלונתך אינן ראויות ואינן הולמות את כבוד מקצוע עריכת הדין". ויזל פנתה לוועדה בדרישה לשנות את סיבת הגניזה לחוסר אשמה וביקשה לעמוד לדין משמעתי במוסדות הלשכה כדי שתוכל להוכיח את חפותה.

ב-2 ביולי 2019 פורסם בשידור חי בערוץ הפייסבוק של הצינור שתורג'מן הגישה תביעת דיבה אזרחית נגד ויזל על סך 300 אלף שקל. זו הפעם השנייה בישראל שבה נאנסת תובעת את הסנגורית במשפטה. איגוד מרכזי הסיוע לנפגעות ולנפגעי תקיפה מינית תמך בה בפוסט שפורסם בפייסבוק ובו נכתב "טוב יהיה אם בית המשפט ישתמש בתביעה הזאת בשביל לקבוע נורמה להתנהגות של סנגורים כלפי נפגעות ונפגעים".

ב-25 ביולי 2019 פורסם שויזל שלחה מכתב התראה לפני הגשת תביעה ללרר, בו היא דורשת ממנו לפצות אותה במיליון שקל על הפגיעה בשמה הטוב. במכתב נטען שלרר מנהל נגדה מסע הסתה תקשורתי ומתקפה אישית רצופת שקרים, שנועדו לבזות ולהשפיל אותה. בנוסף, ויזל דורשת שהוא יסיר כל פרסום שלו נגדה.

קישורים חיצוניים
----------------

* אתר האינטרנט הרשמי של נוגה ויזל
* נוגה ויזל, ברשת החברתית פייסבוק

  

### כתבות

* הורים "משוגעים לספורט" (1), מעריב, 11 ביולי 1984
* באת כוחו, סרטון באתר יוטיוב (אורך: 49:16), 5 ביוני 2017
* ״האונס השלישי״ - כל הפרקים של הפרויקט המטלטל, באתר רשת 13, ‏1 בדצמבר 2017 (אורך: 26:27)
* לי דניאל, ‏נלחמת בארגוני הנשים: "לא אכפת לי אם הלקוח אשם, רק מה הראיות", באתר מעריב אונליין, 29 בדצמבר 2016

הערות שוליים
------------

1. 1 2  לי דניאל, ‏נלחמת בארגוני הנשים: "לא אכפת לי אם הלקוח אשם, רק מה הראיות", באתר מעריב אונליין, 4 בספטמבר 2019
2. ↑  ויזל נוגה, באתר News1 מחלקה ראשונה, ‏4 ביולי 2017
3. ↑  בג"ץ 5770/05 נגה ויזל נ' מפכ"ל המשטרה ואחרים, ניתן ב־23 אוגוסט 2006
4. 1 2 3 4  ״האונס השלישי״ - כל הפרקים של הפרויקט המטלטל, באתר רשת 13, ‏1 בדצמבר 2017
5. ↑  שמואל טל (עיתונאי), שיא מצויין של אילתי ב-200 מ' פרפר 2:03.58 ד', דבר, 27 באוגוסט 1981
6. ↑  5 שיאים בפתיחת אליפות ישראל בשחייה, מעריב, 29 באוגוסט 1982
7. ↑  5 שיאים בפתיחה, מעריב, 29 באוגוסט 1982
8. ↑  המנצחים ותוצאות, מעריב, 29 באוגוסט 1982
9. ↑  אלכס פרלסמן, אילתי - פרפר הזה של הגליל, מעריב, 5 במאי 1983
10. ↑  אלכס פרלסמן, כינוס הפועל - שיא גבה גלי של ניר המהיר, מעריב, 3 במאי 1983
11. ↑  חמישה שיאים ישראלים בסקוטלנד, מעריב, 4 ביולי 1988
12. ↑  זיו סידרר, שחייני הפועל גש"מ ומכבי ת"א סיפקו שיאים באליפות ישראל, דבר, 28 באוגוסט 1983
13. ↑  זיו סידרר, טבלת השיאים בשחיה נותרה שלמה ביום נעילת האליפות, דבר, 30 באוגוסט 1983
14. ↑  אלכס פרסלמן, רק 3 שיאי נוער, מעריב, 20 באוגוסט 1984
15. ↑  אלכס פרסלמן, בבוקר: זוהר גלילי בערב: טל משקיף, מעריב, 21 באוגוסט 1984
16. ↑  אלכס פרסלמן, "מלכת הבריכה" הגיעה לסוף הדרך, מעריב, 23 באוגוסט 1984
17. ↑  עמי כברי, גלילי החזיר לעצמו השיא ב-100 גב, מעריב, 22 באוגוסט 1985
18. ↑  עמי כברי, גלילי: שוב מציל תורן, מעריב, 23 באוגוסט 1985
19. ↑  נוגה ויזל, אודות, באתר עו"ד פלילי נוגה ויזל - ייצוג חשודים ונאשמים בעבירות מין
20. ↑  אתר למנויים בלבד נטע אחיטוב, אולי הגיע הזמן לדבר על גיל ההסכמה, באתר הארץ, 14 בפברואר 2018
21. ↑  "ינון מגל אמר לי: 'הציצי והתחת שלך, כמה שהם מחרמנים אותי'", באתר ynet, 24 בנובמבר 2015
22. ↑  עמרי נחמיאס‏, עקב הטענות להטרדה מינית: ח"כ ינון מגל הודיע על פרישה מהכנסת, באתר וואלה!‏, 30 בנובמבר 2015
23. ↑  אלי סניור, המשטרה: לא התגבשה תשתית ראייתית נגד ינון מגל, באתר ynet, 25 בינואר 2016
24. ↑  "ינון מגל צריך לתבוע את רחלי רוטנר - ולחזור לכנסת", באתר גלובס, 27 בינואר 2016
25. ↑  אור רביד ואמרי לוי סדן‏, בוכריס יורד בדרגה במסגרת הסדר טיעון; השופטים: רצינו להחמיר את העונש, באתר וואלה!‏, 2 בפברואר 2017
26. 1 2  קטע קול הודאה השווה כקליפת השום?, באתר 103fm, ‏26 בפברואר 2017 (אורך: 10:36)
27. ↑  יואב זיתון ואיתי בלומנטל, הפוליגרף הצבאי: בוכריס שיקר, המתלוננת דוברת אמת, באתר ynet, 16 במרץ 2016
28. 1 2   באת כוחו, סרטון באתר יוטיוב (אורך: 49:16), 5 ביוני 2017
29. ↑  רחלי בינדמן, הממונה הטרי על שוק ההון: מפטר הנהגת, כדי לא לשהות לבד עם אישה, באתר כלכליסט, 21 באוקטובר 2018
30. ↑   עו"ד נוגה ויזל בערוץ 7: לחשוב פעמיים לפני שמעסיקים אישה, סרטון באתר יוטיוב (אורך: 4:23)
31. 1 2   נוגה ויזל בריאיון לגיא לרר בתכנית "הצנרת", סרטון באתר יוטיוב (אורך: 11:31)
32. ↑  עינב שיף, תרגיל חקירה, באתר ynet, 30 בנובמבר 2017
33. ↑  קטע קול "שיפסיק להידבק אלי!", באתר 103fm, ‏26 בדצמבר 2017 (אורך: 10:28)
34. ↑  גיא לרר, ניצחנו את עורכת הדין נוגה ויזל! צו ההרחקה בוטל, באתר פייסבוק, ‏31 בדצמבר 2017
35. ↑  נוגה ויזל, גיא לרר הוא הפרצוף המכוער של התקשורת החדשה, באתר פייסבוק, ‏13 באוגוסט 2018
36. 1 2  זיו קריסטל, הכבוד האבוד של עו"ד נוגה ויזל והנאנסת מחצרים, באתר פוסטה, ‏30 ביולי 2019
37. 1 2  הצינור, עושים היסטוריה: אנחנו מכריזים היום על הפעם השניה בישראל שבה נאנסת מחליטה לתבוע את הסניגורית שמיררה את חייה בזמן המשפט. באתר פייסבוק, ‏2 ביולי 2019
38. ↑  אורן פרסיקו, "חרגה באופן בוטה מגבולות תפקידה כסנגורית תוך שהיא פוגעת בתובעת באופן אישי, שיטתי ואובססיבי", באתר העין השביעית, 25 ביולי 2019
39. ↑  איגוד מרכזי הסיוע לנפגעות ולנפגעי תקיפה מינית, מחזקות את לירון תורג'מן בהחלטתה להגיש תביעת דיבה נגד עו"ד נוגה ויזל. באתר פייסבוק, ‏2 ביולי 2019
40. ↑  אורן פרסיקו, מלכת שווא, באתר העין השביעית, 25 ביולי 2019